Επίδραση του αυχενικού συνδρόμου στην αιφνίδια έκπτωση της ακοής
Authors: Μικρούλης Γρηγόριος 
Published: August 2021

Μέσα στο μεγάλο πλήθος ασθενών που διαγιγνώσκονται ότι πάσχουν από αυχενικό σύνδρομο και στην ποικιλομορφία της συμπτωματολογίας του, δεν είναι λίγες οι φορές που γίνεται αναφορά σε συνοδές διαταραχές της ακοής. Σε μια εκτενέστερη διερεύνηση. γίνεται αντιληπτό πως μέρος των αναφορών αυτών σχετίζεται με κάποιου βαθμού έκπτωση της ακοής και μάλιστα αιφνίδιας έναρξης. Σκοπός της παρούσας έρευνας είναι η διερεύνηση της υπόθεσης ότι άτομα με συμπτωματολογία αυχενικού συνδρόμου εμφανίζουν αιφνίδια έκπτωση της ακοής και ότι η τελευταία είναι μερικώς ή ολικώς αναστρέψιμη με την εφαρμογή κατάλληλου φυσιοθεραπευτικού προγράμματος. Η συλλογή των ατόμων που συμμετείχαν στην έρευνα έγινε από 200 ασθενείς (115 άνδρες και 85 γυναίκες, ηλικίας 36 έως 75 ετών, μ.ο. 56 ετών) που προσήλθαν στην Β' Πανεπιστημιακή Ορθοπαιδική κλινική του ΑΠΘ στο Γ.Ν.Θ. "Γ. Γεννηματάς", και στο Τμήμα Φυσικής Ιατρικής Αποκατάστασης του 2ου Νοσοκομείου ΙΚΑ-ΕΤΑΜ Θεσσαλονίκης, από τον Απρίλιο του 2004 μέχρι το Φεβρουάριο του 2006, με συμπτωματολογία αυχενικού συνδρόμου. Στη μελέτη συμπεριλάβαμε 28 από τους 200 ασθενείς (14 άνδρες και 14 γυναίκες, ηλικίας 36 έως 75 ετών, μ.ο. 57 ετών) με συμπτωματολογία αυχενικού συνδρόμου και υποκειμενική έκπτωση της ακοής και οι οποίοι αποτέλεσαν την Ομάδα I καθώς και 25 άτομα (14 άνδρες και 11 γυναίκες, ηλικίας 34 έως 71 ετών, μ.ο. 55 ετών) με συμπτώματα μόνο λειτουργικής διαταραχής του αυχένα, οι οποίοι αποτέλεσαν την Ομάδα II. Για τον έλεγχο της αξιοπιστίας των αποτελεσμάτων χρησιμοποιήθηκε ομάδα ελέγχου 40 ατόμων-ασθενών (21 άνδρες και 19 γυναίκες, ηλικίας 34 έως 71 ετών. μ.ο. 55 ετών). Μετά την επιλογή του δείγματος οι 28 ασθενείς της Ομάδας I καθώς και οι 25 ασθενείς της Ομάδας II υποβλήθηκαν σε κλινικοεργαστηριακή εκτίμηση που περιλάμβανε: λήψη εκτενούς ιστορικού, ωτοσκόπηση, τονική ακουομετρία, ακτινογραφική απεικόνιση της αυχενικής μοίρας της σπονδυλικής στήλης, Triplex σπονδυλικών αρτηριών, εξέταση του εγκεφάλου με μαγνητικό συντονισμό και εργαστηριακές εξετάσεις (καθοδήγηση από το ιστορικό και την κλινική εξέταση). Ακολούθως οι ασθενείς των δυο ομάδων (Ομάδα I, II) διαιρέθηκαν σε δύο υποομάδες: Υποομάδα ΙΑ, IIA δεκατεσσάρων και δεκατριών ατόμων αντίστοιχα και Υποομάδα IB, ΙΙΒ δεκατεσσάρων και δώδεκα ατόμων αντίστοιχα οι οποίες υποβλήθηκαν σε πρόγραμμα κινησιοθεραπείας και θερμοθεραπείας-ηλεκτροθεραπείας αντίστοιχα. Η διαπιστωμένη με την τονική ακουομετρία έκπτωση της ακοής που παρουσίαζαν τα άτομα με συμπτωματολογία αυχενικού συνδρόμου είναι στατιστικά σημαντική συγκρινόμενη με τα αποτελέσματα των ατόμων της Ομάδας ελέγχου. Η υπακουσία στα άτομα με συμπτωματολογία αυχενικού συνδρόμου σχετιζόταν με μείωση του εύρους κίνησης στην αυχενική μοίρα της σπονδυλικής στήλης και τη λειτουργική ανεπάρκεια στο επίπεδο A₀/₁ - A₂/₃ καθώς επίσης και με το μυϊκό σπασμό στην αυχενική μοίρα της σπονδυλικής στήλης. Μετά την εφαρμογή του παρεμβατικού προγράμματος κινησιοθεραπείας, τα αποτελέσματα της τονικής ακουομετρίας των ατόμων των υποομάδων ΙΑ και ΙΙΑ διέφεραν σημαντικά συγκρινόμενα με τις μετρήσεις πριν την εφαρμογή του θεραπευτικού σχήματος, αντίθετα με τα αποτελέσματα των ατόμων των υποομάδων IB και ΙΙΒ. Από τα αποτελέσματα της παρούσας έρευνας προκύπτει ότι στα πλαίσια της συμπτωματολογίας του αυχενικού συνδρόμου εμφανίζονται συμπτώματα υπακουσίας τα οποία είναι αναστρέψιμα με την εφαρμογή παρεμβατικού προγράμματος κινησιοθεραπείας αποτελούμενο από ενεργητικές ασκήσεις και διατάσεις. Επιπρόσθετα οι διαταραχές ακοής που παρατηρήθηκαν στα άτομα με συμπτώματα αυχενικού συνδρόμου εμφάνισαν ισχυρή συσχέτιση με τη λειτουργική ανεπάρκεια της αυχενικής μοίρας της σπονδυλικής στήλης ιδίως στο επίπεδο A₀/₁ - A₂/₃.